‘Diewe plunder militêre basisse ongehinderd’Pieter Groenewald. Argieffoto: Twitter Die VF Plus het vandeesweek gesê die plundering van die Suid-Afrikaanse Nasionale Weermag se bates, insluitend wapens en ammunisie, terwyl daar byna geen suksesvolle vervolging is nie, is skokkend en dui op ŉ verval in die bevelstruktuur in die weermag. Dr. Pieter Groenewald, leier van die VF Plus, het gesê in die antwoord op ŉ geskrewe parlementêre vraag wat hy aan Nosiviwe Mapisa-Nqakula, die minister van verdediging en militêre veterane, gerig het, het dit aan die lig gekom dat daar in 2016 altesame 417 voorvalle van diefstal (272) en inbrake (145) by weermageenhede plaasgevind het. “Tot dusver was daar net 14 gevalle van suksesvolle vervolging. Hiervan was 11 vir diefstal en drie vir inbraak. Nie een persoon is suksesvol vervolg vir die diefstal van wapens nie,” het Groenewald gesê. Volgens Groenewald is ŉ wye verskeidenheid items is gesteel, maar is die groot voorkoms van die diefstal van wapens en ammunisie in dié tydperk veral kommerwekkend. ŉ Opvolgvraag sal aan die minister gerig word oor die hoeveelheid en soort wapens wat gesteel is. “Die diefstal van rekenaartoerusting kom ook wyd voor, maar letterlik alles word gestroop waarop diewe hul hande kan lê; van kos, batterye, petrol, drank, kontant, fietse, tuintoerusting tot kampeertoerusting, klere, motoronderdele, uniforms en dokumente.” Groenewald het gesê hierdie syfers maak dit duidelik dat daar nie meer behoorlike bestuur in die weermag is nie. Hy sê dit is die direkte uitvloeisel van regstellende aksie wat gelei het tot swak opleiding en ŉ gebrek aan dissipline. “Opvallend is dat daar selfs by die militêre polisie onder meer wapens, rekenaartoerusting en kontant gesteel is terwyl dit juis hulle is wat moet sorg dat die weermag se eiendom beskerm moet word. “Indien die weermag nie eens in staat is om sy eie basisse teen diefstal en stroping te beskerm nie, kan daar met reg gevra word tot watter mate hy in staat is om die land en sy inwoners teen ŉ moontlike bedreiging te beskerm,” het Groenewald gesê.